Ylen toimittaja Antti Kuronen vieraili Yhdysvaltain lentotukialus USS Theodore Rooseveltilla ja seurasi laivalla myös lentokannen toimintaa hävittäjien noustessa ja laskeutuessa.

Laskeudun lentotukialukselle potkurikoneella, joka on peräisin 1960-luvulta. Laskeutuessaan kone ankkuroituu kannella vaijeriin, vauhti tippuu noin 200 km/h nollaan kahdessa sekunnissa.

Yli kolmesataa metriä pitkän lentotukialuksen perustehtävänä on toimia kelluvana lentokenttänä. Vietän kaksi päivää aluksella Atlantilla Englannin edustalla. Sinä aikana koneita nousee ja laskee yli kaksisataa kertaa ympäri vuorokauden, sotatilanteessa vielä useammin.

USS Theodore Roosevelt on maailman suurin sotalaiva

Melu on valtava kun F/A 18 Horneteja lähetetään matkaan katapultilla. USS Theodore Roosevelt on Nimitz-luokan lentotukialus, maailman suurin sotalaiva. USA:lla näitä on kymmenen, muilla mailla ei ole vastaavan kokoisia aluksia.

– Lentotukialus on pieni kaupunki merellä. Meillä on lähes 5000 miehistön jäsentä matkassa ja täällä tuotetaan 20 tuhatta ateriaa päivässä. Haasteellisinta on kaiken koordinoiminen. Meillä on samat palvelut kuin oikeassa kaupungissa, kertoo komentaja Andrew Lewis ylpeästi.

Ylen toimittaja Antti Kuronen tutustui vieraillessaan Yhdysvaltain lentotukialus USS Theodore Rooseveltilla myös aluksen ruokailutiloihin. Upseereiden ruokailutilassa tarjolla on muun muassa spagettia, pop cornia ja porsaankyljyksiä. Laivalla valmistetaan 20 000 ateriaa joka vuorokausi.

Lentotukialukset ovat Yhdysvaltojen laivaston ylpeydenaiheita. Niiden tarkoituksena on viedä tappava voima lähelle vihollista, mutta myös pelotella vastustajaa.

– Jos näet, että lentotukialus liikkuu rannikkosi lähistöllä, on se pelottava tosiasia jos olet vihollinen. Jos olet ystävä, se lohduttaa. Täytyyhän se myöntää, että leuka tippuu alakertaan kun tällaisen aluksen näkee, selittää komentaja Andrew Lewis.

Kaksi ydinreaktoria kuljettaa laivaa

Lentotukialuksen toiminta vaikuttaa aluksi kaoottiselta, mutta pikku hiljaa järjestelmällisyys avautuu toimittajallekin. Miehistön keski-ikä on 22 vuotta. Monet ovat vasta 18-vuotiaita, silti he vastaavat miljoonien arvoisista laitteista.

Rooseveltin miehistö on harjoitellut yli puoli vuotta ennen matkalle lähtöä pari viikkoa sitten. Yli kahdeksan kuukauden komennuksella alus kiertää maailman. Miehistö ei saa sinä aikana käydä kotona. Päivästä toiseen jokainen toteuttaa omaa tehtäväänsä.

Lentotukialuksella on keittäjiä, partureita, ydinvoimainsinöörejä ja hävittäjälentäjiä, ja kaikkea siltä väliltä. Työntekijät tulevat eri puolilta Yhdysvaltoja, useimmat vaatimattomista oloista pikkukaupungeista.

– Liityin laivastoon, jotta saisin koulutuksen, ja mahdollisuuden vierailla ulkomailla, sanoo 20-vuotias Mary, joka on ensimmäisellä komennuksellaan.

Kaksi ydinreaktoria kuljettaa laivaa, ja tuottavat sähköä. Aluksella on myös valtavasti polttoainetta lentokalustoa varten.

Laivueeseen kuuluu viisi laivaa, jotka suojaavat lentotukialusta. Ilmantorjunta-aseistus on huippuluokkaa, ja laivan komentaja kertoo, että laivan ympärillä on parinsadan kilometrin laajuinen alue, jonka sisään ei tunkeuduta.